הכנסות קבוצת אלקו, שבשליטת משפחת זלקינד, עלו בכ-21% ברבעון השלישי לשנת 2017 לכ-2.44 מיליארד שקל, בהשוואה לכ-2.01 מיליארד שקל ברבעון המקביל אשתקד. הקבוצה הרוויחה ברבעון השלישי כ-42.4 מיליון שקל (מיוחס לבעלי המניות), בהשוואה לכ-39.5 מיליון שקל ברבעון המקביל ב-2016 – כך עולה מדו"חות הקבוצה שפורסמו הבוקר.
הרווח הנקי בתשעת החודשים הראשונים של 2017, לאחר נטרול תוצאות מפעילויות שהופסקו ורווח חד פעמי שנבע אשתקד ממימוש מניות חברה בסין, עלה בכ-30% והסתכם בסך של כ-205 מיליון שקל, לעומת סך של כ-158 מיליון שקל בתקופה המקבילה אשתקד.
במקביל, אלקו דיווחה כי יו"ר הדירקטוריון, מרדכי פרידמן, הודיע על רצונו "להקטין את רמת הפעילות והמעורבות שלו בחברה ולהפסיק בזמן הקרוב את פעילותו כיו"ר; זאת, "על מנת שיוכל להתמסר לענייניו האישיים ולהתמקד בעסקיו הפרטיים. טרם נקבע מועד לסיום כהונתו".
אלקו פועלת בעיקר בתחום הנדל"ן באמצעות שורה של חברות בנות: אלקטרה (53%), פועלת בתחום ייצור ושירותים למבנים ולתשתיות בארץ ובחו"ל, בהם מערכות מיזוג אוויר מרכזי, מעליות, תברואה, חשמל וצנרת, בנייה ועוד; אלקטרה נדל"ן (61%) עוסקת בתחום רכישה, ניהול והשבחה של מקבצי דיור להשכרה בדרום מזרח ארה"ב; ואילו אלקטרה מוצרי צריכה, פועלת בתחום ייבוא ושיווק מוצרי צריכה חשמליים, לרבות מזגנים ומכשירי טלפון סלולרי.
במהלך תשעת החודשים הראשונים לשנת 2017 תרמו החברות הבנות כ-292 מיליון שקל לרווחיות אלקו. אלקטרה מוצרי צריכה, במבנה הפעילות החדש - ללא רשת אייס אוטו דיפו ופעילות ברי המים ובתוספת Huawei וגולן טלקום - הציגה בתשעת החודשים הראשונים של 2017 גידול בהכנסותיה לכ-2.2 מיליארד שקל, לצד עלייה של כ-82% ברווח הנקי שהסתכם בכ-177 מיליון שקל.
אלקטרה בע"מ הציגה בתשעת החודשים הראשונים לשנת 2017 גידול של כ-16.8% בהכנסות לכ-4.42 מיליארד שקל. הרווח הנקי בתשעת החודשים הראשונים עלה לכ-133.7 מיליון שקל. מדובר בעלייה של כ-45.3% לעומת הרווח בתקופה המקבילה אשתקד, שבנטרול רווחים חד פעמיים (שנבע ממימוש 49% מהחזקות החברה בפרויקט אגירה שאובה בגלבוע, וכן ממימוש מקרקעין בראשל"צ) - עמד על כ-92 מיליון שקל.
אלקטרה נדל"ן הציגה בתשעת החודשים הראשונים עלייה בהכנסות לכ-60 מיליון שקל, ופעילות מקבצי הדיור הציגה במחצית רווח מגזרי תפעולי לפני מס של כ-33.4 מיליון שקל. לצד זאת, המשיכה החברה לממש נכסים שאינם תואמים את האסטרטגיה העסקית שלה, בהודו ובקנדה.
ממאזנה המאוחד של אלקו עולה, כי לקבוצה מצבת מזומנים והשקעות לזמן קצר, נכון ליום 30.9.17, של כ-877 מיליון שקל, בהשוואה לכ-1.2 מיליארד שקל בסוף שנת 2016. הונה העצמי של הקבוצה, נכון לסוף ספטמבר 2017, עלה לכ-1.18 מיליארד שקל (מיוחס לבעלי המניות), ביחס לשווי שוק של כ-2 מיליארד שקל.
אבי ישראלי, סמנכ"ל פיתוח עסקי באלקו, מסר: "אלקו מציגה ברבעון השלישי ובתשעת החודשים הראשונים של 2017 ביצועים טובים וצמיחה בהכנסותיה וברווחיה, וזאת בהתאם לשיפור רוחבי בפעילויות הליבה של כל החברות הבנות של הקבוצה. גם ברבעון זה, המשיכה החברה במגמת חיזוק המאזן, ועברה לעודף מזומן נטו של כ-14 מיליון שקל.
"בחודש שעבר השלימה אלקו את העסקה לרכישת רשת גלובוס מקס. מדובר בחברה מובילה בשוק הישראלי, שאנו סבורים שיש בו פוטנציאל השבחה משמעותית בטווח הארוך, ובדומה לשאר אחזקותינו, בכוונתנו להטמיע בחברה אסטרטגיה עסקית ברורה שתאפשר את צמיחתה של הרשת ואת השיפור בביצועיה העסקיים. הרשת מציעה שירותי בידור במחיר שווה לכל נפש לציבור הישראלי, ונהנית מסביבה עסקית תומכת.
"אלקטרה המשיכה להציג גידול ברווחיות, לצד השלמת עסקת פ.ק גנרטורים שמהווה נדבך משמעותי בהרחבת פעילותה העסקית; אלקטרה מוצרי צריכה רשמה אף היא גידול ברווחים ובהכנסות, ונהנתה גם מהמשך התרומה החיובית של גולן טלקום, שנרכשה באפריל האחרון; אלקטרה נדל"ן השלימה גיוס של 185 מיליון דולר לקרן ההשקעות שהקימה לצורך השקעה במקבצי דיור בארה"ב, וכבר מנהלת פורטפוליו של למעלה מ-20,000 יח"ד בשוק האמריקאי".